**Notă informativă**

**la proiectul hotărârii Guvernului**

**cu privire la ajutorul umanitar acordat Republicii Moldova de către**

**România, destinat sprijinului agricultorilor afectați de secetă**

|  |
| --- |
| * + - 1. **Denumirea autorului şi, după caz, a participanților la elaborarea proiectului** |
| Proiectul a fost elaborat de Ministerul Afacerilor Interne. |
| **2. Condiţiile ce au impus elaborarea proiectului de act normativ şi finalitățile urmărite** |
| Proiectul a fost elaborat urmare declanșării procedurilor de transmitere a ajutorului umanitar acordat Republicii Moldova de către România în baza Hotărârii Guvernului României nr.31/2021 privind aprobarea scoaterii din rezervele de stat și acordarea de către România a unui ajutor umanitar extern, cu titlu gratuit, pentru Republica Moldova, destinat sprijinirii agricultorilor afectați de secetă.  Hotărârea Guvernului României a fost elaborată urmare vizitei oficiale la Chișinău a Președintelui României, domnului Klaus Werner Iohannis, din data de 29 decembrie 2020 și întrevederii cu Președintele Republicii Moldova, doamna Maia Sandu, în cadrul căreia a fost convenit un pachet de măsuri, care cuprinde acțiuni concrete de sprijin din partea României pentru cetățenii Republicii Moldova, inclusiv în contextul pandemiei de COVID-19, și respectiv pentru susținerea dezvoltării economice și sociale a Republicii Moldova.  Astfel, una dintre acțiunile de sprijin ale României constă în suportul acordat agricultorilor din Republica Moldova afectați de secetă, prin acordarea unui ajutor umanitar sub forma unui produs energetic-motorină, în cantitate de 6 000 de tone, în valoare de 18 300 mii lei românești. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul nu are drept scop armonizarea legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidențierea elementelor noi** |
| Proiectul prevede mecanismul de recepționare a lotului de ajutor umanitar de către Republica Moldova prin îndeplinirea formalităților de trecere a acestuia peste frontiera de stat.  Se împuternicește Agenția Rezerve Materiale din subordinea Ministerului Afacerilor Interne ca autoritate responsabilă de recepționarea, depozitarea, păstrarea, evidența și distribuirea produsului energetic - motorină, acordat în calitate de ajutor umanitar.  Ministerul Agriculturii, Dezvoltării Regionale și Mediului va identifica și prezenta lista agricultorilor repartizați pe raioane, care vor beneficia de ajutorul umanitar.  Distribuirea ajutorului umanitar se va realiza conform deciziei Comisiei interdepartamentale pentru ajutoarele umanitare. |
| **5. Fundamentarea economico-financiară** |
| Urmare aprobării proiectului, Ministerul Finanțelor va aloca Agenției Rezerve Materiale din subordinea Ministerului Afacerilor Interne, din fondul de rezervă al Guvernului, mijloace financiare în sumă de 3 000 000 lei pentru cheltuieli legate de:   * servicii de broker; * servicii de recepționare, de evaluare a cantității și calității, de depozitare, păstrare, descărcare, încărcare, distribuire, de cazare și hrană a reprezentanților României împuterniciți să însoțească ajutorul umanitar; * servicii de transbordare a vagoanelor – cisterne cu motorină în Punctul de trecere a frontierei de stat moldo-române – feroviar și de lucrările de manevrare a acestora pe calea ferată a Moldovei până la punctul de destinație; * lucrările de descărcare din vagoane-cisterne a motorinei și pomparea ei în rezervorul de primire; * servicii de transportare a motorinei către stațiile petroliere și distribuire beneficiarilor finali – agricultorilor afectați de secetă. |
| **6. Modul de încorporare a actului în cadrul normativ în vigoare** |
| Urmare aprobării prezentului proiect nu va fi necesară modificarea altor acte normative. |
| **7. Avizarea şi consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, proiectul hotărârii Guvernului și nota informativă au fost plasate pe pagina-web oficială a Ministerului Afacerilor Interne și pe portalul consultativ [www.particip.gov.md](http://www.particip.gov.md). |
| **8. Constatările expertizei juridice** |
| Proiectul urmează a fi supus expertizei juridice. |
| **9. Constatările expertizei anticorupție** |
| Proiectul urmează a fi supus expertizei anticorupție. |

**Secretar de stat Mariana GRAMA**